钦定古今图书集成/明伦汇编/官常典/第064卷 > 楚隐王玮
## 钦定古今图书集成/明伦汇编/官常典/第064卷 > 楚隐王玮

按《晋书》本传：“楚隐王玮，字彦度，武帝第五子也。初封
始平王，历屯骑校尉。太康末，徙封于楚，出之国，都督
荆州诸军事、平南将军，转镇南将军。武帝崩，入为卫
将军，领北军中候，加侍中，行太子少傅。杨骏之诛也，
玮屯司马门。玮少年果锐，多立威刑，朝廷忌之。汝南
王亮、太保卫瓘以玮性狠戾，不可大任，建议使与诸”
王之国，玮甚忿之。长史公孙宏、舍人岐盛并薄于行，
为玮所昵。瓘等恶其为人，虑致祸乱，将收盛。盛知之，
遂与宏谋，因积弩将军李肇矫称玮命，谮亮瓘于贾
后，而后不之察，使惠帝为诏曰：“太宰、太保欲为伊、霍
之事，王宜宣诏，令淮南长沙、成都王屯宫诸门，废二
公”夜使黄门赍以授玮，玮欲复奏，黄门曰：“事恐漏泄，
非密诏本意也。”玮乃止。遂勒本军复矫诏召三十六
军，手令告诸军曰：“天祸晋室，凶乱相仍。间者杨骏之
难，实赖诸君克平祸乱。而二公潜图不轨，欲废陛下
以绝武帝之祀。今辄奉诏免二公官。吾今受诏都督
中外诸军，诸在直卫者，皆严加警备；其在外营，便相
率领径诣行府，助顺讨逆，天所福也。悬赏开封，以待
忠效，皇天后土，实闻此言。”又矫诏使亮瓘上太宰、太
保印绶、侍中、貂蝉之国，官属皆罢遣之。又矫诏赦亮
瓘官属曰：“二公潜谋，欲危社稷，今免还第，官属以下
一无所问。若不奉诏，使军法从事，能率所领先出降
者，封侯受赏，朕不食言。”遂收亮瓘杀之。岐盛说玮，可
因兵势诛贾模、郭彰，匡正王室，以安天下，玮犹豫未
决。会天明帝用张华计，遣殿中将军王宫赍《驺虞》幡
麾众曰：“楚王矫诏。”众皆释杖而走。玮左右无复一人，
窘迫不知所为，惟一奴，年十四，驾牛车将赴秦王柬。
帝遣谒者诏玮还营，执之于武贲署，遂下廷尉。诏以
玮矫制害二公父子，又欲诛灭朝臣，谋图不轨，遂斩
之，时年二十一。其日大风雷雨礔礰。诏曰：“周公决二
叔之诛，汉武断昭平之狱，所不得已者。廷尉奏玮已
伏法，情用悲痛，吾当发哀。”玮临死，出其怀中青纸诏，
流涕以示监刑尚书刘颂曰：“受诏而行，谓为社稷。今
更为罪，托体先帝。受枉如此，幸见申列。”颂亦歔欷，不
能仰视。公孙宏、岐、盛，并夷三族。玮性开济好施，能得
众心，及此莫不陨泪，百姓为之立祠。贾后先恶瓘、亮，
又忌玮，故以计相次诛之。永宁元年，追赠骠骑将军，
封其子范为襄阳王，拜散骑常侍。后为石勒所害。